**ΘΕΜΑΤΙΚΗ ΕΝΟΤΗΤΑ 2**

**Διωγμοί και εξάπλωση του Χριστιανισμού / Πρόσωπα και μαρτυρίες**

**Πολύχρονοι διωγμοί**

**Γιατί διώχθηκαν οι Χριστιανοί;**

«*Όπως καταδίωξαν εμένα, έτσι θα καταδιώξουν κι εσάς*» είχε πει ο Χριστός στους μαθητές του και τα λόγια του βγήκαν αληθινά.

Πρώτοι διώκτες έγιναν οι Ιουδαίοι, που έβλεπαν ότι το κήρυγμα του Χριστού έβαζε σε δεύτερη μοίρα τον Μωσαϊκό νόμο.

Ύστερα, οι Ρωμαίοι αυτοκράτορες, με σκληρά διατάγματα, δίωξαν πολλές φορές την Εκκλησία.

Μία από τις αιτίες ήταν ότι το κήρυγμα των χριστιανών για αγάπη, δικαιοσύνη και ισότητα μεταξύ των ανθρώπων, που θεωρήθηκε επικίνδυνο για το πολίτευμα της ρωμαϊκής αυτοκρατορίας. Ακόμη, η άρνηση των χριστιανών να λατρεύουν τους αυτοκράτορες σαν θεούς, όπως το επέβαλλε τότε ο νόμος, οδήγησε σε πολλές ψεύτικες κατηγορίες, η κυριότερη από τις οποίες ήταν ότι οι χριστιανοί στις συγκεντρώσεις τους συνωμοτούσαν εναντίον του κράτους. Επιπλέον, με την εξάπλωση του Χριστιανισμού θίγονταν και τα οικονομικά συμφέροντα πολλών που είχαν σχέση με τα είδωλα, π.χ. των ιερέων, των αγαλματοποιών και των εμπόρων σχετικών ειδών, που έβλεπαν τη ζήτηση για την πραμάτεια τους να μειώνεται συνέχεια. Τέλος, οι χριστιανοί έγιναν τα «εύκολα θύματα» για ό,τι κακό συνέβαινε: θεομηνίες, πλημμύρες, σεισμοί, πυρκαγιές κ.ά. που από καμιά εποχή δεν λείπουν. Όλα αυτά υποτίθεται ότι τα έστελναν οι θεοί από οργή για τους χριστιανούς, επειδή δεν τους λάτρευαν.

Η εχθρότητα που συσσωρεύτηκε απέναντι στους χριστιανούς για όλα αυτά τα αίτια οδήγησε τους Ρωμαίους σε οργανωμένη προσπάθεια να καταπνίξουν τον χριστιανισμό με τη βία και τον φόβο κάνοντας διωγμούς. Οι χριστιανοί θεωρούνταν παράνομοι και διώχνονταν από τους τόπους τους ή θανατώνονταν δημόσια σε μαρτύρια.

**Ποιοι ήταν οι σκληρότεροι διωγμοί;**

**Ο πρώτος διωγμός έγινε από έναν παρανοϊκό αυτοκράτορα, τον Νέρωνα, που νόμιζε ότι ήταν σπουδαίος ποιητής. Θέλοντας να εμπνευσθεί για να γράψει ένα ηρωικό ποίημα ανώτερο και από την Ιλιάδα του Ομήρου, έβαλε φωτιά στη Ρώμη. Επειδή όμως φοβήθηκε την κατακραυγή του λαού, διέδωσε ότι τη φωτιά την έβαλαν οι χριστιανοί. Ο λαός τον πίστεψε κι έτσι ξεκίνησε ο πρώτος μεγάλος διωγμός.**

**Ο επόμενος διωγμός οφείλεται σ’ ένα σκληρό και φιλοχρήματο αυτοκράτορα, τον Δομιτιανό, που νόμισε ότι κινδύνευε η βασιλεία του από τους χριστιανούς.**

**Ο πιο σκληρός και άγριος απ’ όλους τους διωγμούς έγινε από τον αυτοκράτορα Δέκιο. Αυτός νόμισε ότι θα κατάφερνε να ξεριζώσει οριστικά τη χριστιανική πίστη, που πίστευε πως ήταν η αιτία της παρακμής της απέραντης αυτοκρατορίας του.**

**Τελευταίος ήταν ο διωγμός του αυτοκράτορα Διοκλητιανού. Τον ανησύχησε ιδιαίτερα η αύξηση του αριθμού των χριστιανών μέσα στους κρατικούς και στρατιωτικούς υπαλλήλους και με τον διωγμό αυτόν προσπάθησε να εξαφανίσει κάθε χριστιανικό στοιχείο από τις δημόσιες υπηρεσίες και τον στρατό.**

**1. Μελετώντας τα κείμενα συζητώ στην ομάδα μου τα παρακάτω ερωτήματα.**

* Ποιοι ήταν διώκτες του Χριστού και θυμηθείτε περιπτώσεις διωγμού του;
* Ποιές ήταν οι αιτίες που διώχθηκαν οι χριστιανοί;
* Ποιές ήταν οι κατηγορίες εναντίον των χριστιανών;
* Ποιοί ήταν οι διώκτες των χριστιανών και ποιοί θίγονταν από τους χριστιανούς;
* Τι λόγο πρόβαλε καθένας αυτοκράτορας για να αρχίσει διωγμό εναντίον των χριστιανών;

**2. Παρουσίαση σκηνής: Χριστιανοί συγκεντρωμένοι στις κατακόμβες συζητούν με αφορμή το διάταγμα ενός αυτοκράτορα για το διωγμό τους**

«΄Ηταν το δέκατο ένατο έτος της βασιλείας του Διοκλητιανού. Τότε εκδόθηκαν αυτοκρατορικά διατάγματα για να κατεδαφιστούν οι ναοί των Χριστιανών, να καούν οι Θείες Γραφές τους, όσοι Χριστιανοί είχαν αξιώματα να τα χάσουν και όσοι βρίσκονταν στην υπηρεσία ανώτατων αξιωματούχων να στερηθούν την ελευθερία τους. Τότε ακριβώς υπέστησαν φοβερά βασανιστήρια πολλοί Χριστιανοί»

(Ευσεβίου Καισαρείας, Εκθέσεις περί μαρτυρίων, στο βιβλίο Τα μαρτύρια των αρχαίων Χριστιανών, Θεσσαλονίκη, έκδ. «Γρηγόριος Παλαμάς», 1978, σ.445).

**3. Περιηγηθείτε στο Λογισμικό Θρησκευτικών των Α'- Γ΄ τάξεων Γυμνασίου την ενότητα** (*Βιβλιοθήκη-Σχολείο*): *Απαρχές,   
Επέκταση και Διωγμοί, Εδραίωση και ακμή της Εκκλησίας* και καταγράψτε επιπλέον πληροφορίες για τους διωγμούς.